3. schôdza NR SR - 4.deň - A. dopoludnia
Dátum: 2023-11-21
Poslanec: Kolíková, Mária (SaS)
Druh vystúpenia: Vystúpenie v rozprave

58. Ďakujem veľmi pekne, pán predsedajúci, za slovo. Vážený pán minister a vážení páni ministri, vážené pani poslankyne, vážení páni poslanci, ja si dovolím nadviazať na moje prvé vystúpenie, ktoré ešte bolo na základe písomne prihlásených, takže mala som trošku väčší časový priestor, ale budem si to teraz už lepšie sledovať. Ja by som sa rada prizastavila teraz v mojom krátkom vystúpení pri, osobitne pri dvoch častiach programového vyhlásenia vlády, a to ešte sa vrátim späť k spravodlivosti, preto si osobitne cením, že je tu pán minister spravodlivosti. Nestihnem povedať všetko, ale predsa len niečo by som rada spomenula. A potom si dovolím sa venovať v krátkosti aj zahraničiu. Ja si dovolím začať tým základným mottom celého programového vyhlásenia vlády, ktoré je lepšie, pokojnejšie a bezpečnejšie žiť. Takže ja skúsim si dovoliť teraz dať zopár poznámok, ako vidím rozpor medzi týmto mottom v programovom vyhlásení vlády, ale najmä so skutkami tejto vlády, že jednoducho nemôžme čítať predsa len to programové vyhlásenie vlády bez toho, aby sme si predstavovali tých, ktorí vlastne majú to programové vyhlásenie realizovať. Ja som si dnes prečítala a vypočula rozhovor s pani Kotekovou v Denníku N, bolo to veľmi poučné a ja si dovolím na to nadviazať, lebo myslím si, že je to veľmi dôležité, lebo to ukazuje, že k čomu sa vlastne hlási vládna koalícia a ako to vlastne realizuje. Pani Koteková, pre tých, čo nepoznajú toto meno, je manželkou policajta pána Koteka, ktorý bol zastavený v skorých ranných hodinách, tam som sa dozvedela detaily, bolo to pred siedmou ráno, vo svojom vozidle, ktoré predpokladal, že má ho oprávnené ako služobné vozidlo a bol zastavený s majákmi s pánom prokurátorom Chylom a pani manželka Koteková ho vlastne našla na hlavnom námestí v Jabloňovom, kde bývajú, a tam vlastne zistila, že bol takto zastavený s majákmi s tým, že neoprávnene používa motorové vozidlo aj so svojím synom, v ktorom bol aute. Ja som tiež veľmi rada, že prišiel aj pán minister Blanár, lebo, myslím, aj od jeho, z jeho úst a od viacerých vládnych predstaviteľov som započula, že toto služobné vozidlo bolo zneužívané a osobitne často asi aj deťmi a blízkymi príbuznými, takže naozaj, aké je to hrubé, škaredé, fuj, zneužívanie takýchto, takéhoto štátneho majetku. No z tohto rozhovoru som sa dozvedela, že nikdy toto služobné vozidlo nebolo používané blízkymi príbuznými, ani deťom, ani dieťaťom na jeho prevoz, ani manželkou. To znamená, boli to hrubé, naozaj škaredé poznámky, ktoré tu zaznievali pri komunikácii vládnych predstaviteľov, aby spochybnili česť a dôstojnosť policajta pána Koteka, pričom keď som si vypočula tento rozhovor, bolo zrejmé, že táto hrubosť, kedy došlo k výmene jeho nadriadeného, a išiel odviezť toto služobné motorové vozidlo do práce, kde by sa mohol dozvedieť, že asi už to oprávnenie nemá, tak mohli normálne v pokoji vyriešiť. Tým chcem poukázať na všetky časti programového vyhlásenia vlády, kde táto vláda tvrdí, že pomsta tu bola, šikana tu bola, ale teda naozaj s touto vládou prichádza pokoj. No tak to je zjavne hrubý omyl. A ja si dovolím ešte poukázať na poslednú medializovanú informáciu kriminálno-expertízneho ústavu, kde sme sa dozvedeli, že nahrávka, s ktorou tu pracoval už dnešný pán premiér Fico ako s nahrávkou, ktorá mala byť kľúčovým dôkazom, že dochádza k manipulácii trestných konaní, tak, čuduj sa svete, táto nahrávka bola zmanipulovaná. To znamená, že ja by som teraz očakávala pri týchto informáciách, že ak chceme teda lepšie, pokojnejšie a bezpečnejšie žiť, tak asi aj ten dokument, ktorý je kľúčový ako programové vyhlásenie vlády, tak by mal asi vychádzať z nejakých uveriteľných skutočností. A ja teda očakávam, že tieto časti budú prepísané, teda tam všade, kde hovoríme o tej manipulácii trestných konaní, že vlastne, prosím vás, na základe čoho hovoríme o tej manipulácii trestných konaní? Kde sú tie dôkazy? Tak ako máme teraz pracovať s programovým vyhlásením vlády, ktoré odvíja sa od takýchto nejakých základných premís a tie sa ukázali ako nepravdivé? Takže ako prepíšeme to programové vyhlásenie vlády? Ja by som očakávala od pána premiéra a od vlády, že k tomu zaujme nejaký postoj. A ani minulosť sa nedá prepísať. Ja si dovolím znovu spomenúť únos vietnamského štátneho občana, lebo ako keby tu nad tým, na to sme zabúdali. V Nemecku, nemecká krajina je spôsobilá, Nemecko, aby vyšetrovalo toto konanie a dospelo k záveru, k skutočnostiam, ktoré sa týkajú našej krajiny, ale u nás jednoducho prebieha vyšetrovanie, nič o tom nevieme a kľúčové postavy pri tomto únose vietnamského štátneho občana sú súčasný premiér a súčasný minister obrany. Vládnym špeciálom zjavne bol unesený vietnamský občan a my o tom nevieme nič. Takže ja sa pýtam, ako tu ideme lepšie, pokojnejšie a bezpečnejšie žiť, keď vlastne sme tu postavení na klamstvách a samotné programové vyhlásenie vlády je zjavné, že je postavené na vymyslených tézach, ktoré sa preukázali ako hrubo nepravdivé. Ja by som očakávala, samozrejme, oveľa viac ambícií pri časti k spravodlivosti a očakávala by som, kde všade tam, kde tá ambícia je pomenovaná, tak vychádza aspoň z nejakých skutočností, ktoré môžeme uveriť, že dávajú nejaký zmysel a veľmi rada by som, tak ako môj predrečník pán Szalay, pochválila nejakú časť k spravodlivosti, ale príde mi teraz zbytočné míňať tento krátky čas na to, aby som vyberala časti, ktoré sú prehlásenia, bez toho, aby som videla ich reálny obsah a vedela si predstaviť, čo naozaj bude pozitívne pre Slovensko a nevidela za tým pomstu a šikanu, ktorá sa ukazuje v skutkoch tejto vlády. Ja si dovolím teraz iba v krátkosti prizastaviť pri zahraničí, aj keď nie úplne mi náleží táto oblasť, ale predsa len ja by som tiež chcela, aby sa mi tu lepšie, pokojnejšie a bezpečnejšie žilo a veľmi ťažko sa mi počúvajú všetky prehlásenia ohľadom dostatočnej humanitárnej pomoci pre Ukrajinu. Takže ja len chcem dobre rozumieť, že ako tu mám teda bezpečne žiť, ak dovolím ruskému agresorovi priblížiť sa k východnej hranici. A čo to znamená za pomoc Ukrajine, aby som teda zastavila túto agresiu, ak teda dovolím tomuto agresorovi, aby posielal ďalej rakety, aby tam vraždil deti, lebo môže sa stať, že tá humanitárna pomoc už nebude, nebude mať byť komu určená. A ja musím sa priznať, že časť v programovom vyhlásení vlády práve k tejto zahraničnej politike na časti 83, kde je ambícia tejto vlády, že sa zasadí za využitie fondov Európskej únie pri podpore prihraničných regiónov Slovenska a zapojení sa slovenských firiem do obnovy Ukrajiny, to mi príde ako vtip. Akože to znamená, že niekto nás volá, niekto volá o pomoc, my mu nepomôžeme a potom očakávame, že sa budeme podieľať na obnove tej krajiny. Ako ja by som teda chcela vidieť naozaj tých Ukrajincov, ktorí budú mať záujem spolupracovať so slovenskými firmami, že prosím vás, tak my sme síce vás potrebovali, ale nevadí, viete čo, vôbec nám to nevadí a kľudne poďte k nám a poďte nám teraz pomôcť z tých európskych fondov nám dať dokopy tú našu krajinu. My sme na všetko zabudli a my si nebudeme vyberať ani francúzskych, ani projekty z Nemecka. Vôbec nie, my sme radi, že sú to Slováci a hádam sa polepšíte. No tak to určite nebude. Takže to podľa mňa tiež by ste mohli asi vymazať z programového vyhlásenia vlády, lebo takto to nedáva žiadny zmysel. A ja si dovolím iba na záver iba zopár poznámok k takému naozaj hrubému pokrytectvu, keď počúvam o slovenských záujmoch a ako keby sme nevnímali ani minulosť Slovenska, toho premiešavania jednotlivých kultúr a toho, čo sa deje na Slovensku. A tak ja sa len opýtam, mrzí ma, že tu nemám pána premiéra alebo pána ministra Tarabu, ale kde dali študovať svoje deti? Tak pán premiér dal študovať svoje, svojho syna na prestížnu medzinárodnú školu na Slovensku, aby mohol ísť zjavne, asi mohol ísť študovať do zahraničia a predpokladám, že buď do Ameriky alebo do západnej Európy. A pán minister Taraba, tak som si prečítala, že vaše deti študujú na zase prestížnej francúzskej škole na Slovensku. No tak určite sú tu vzdelávané k hodnotám iným, ako tým, ku ktorým vedie programové vyhlásenie vlády. Tak ja len chcem poukázať na pokrytectvo, ktoré, sa tvárime, že ide nám tu o lepšie Slovensko, ale vlastne naše deti chceme, aby žili niekde inde. Tak to považujem naozaj za hrubé farizejstvo. Tak si potom povedzme, čo chceme, či chceme mať naozaj krajšie Slovensko, aby sa nám tu všetkým lepšie žilo a školy chceme pre všetkých také, aby mohli študovať na nich aj deti aj tých možno menej zámožných a vedeli si to dovoliť a mali kvalitné vzdelávanie, alebo len pre seba si ideme teda niečo vytvoriť a nevadí nám, keď to Slovensko pôjde niekde, kde sa naozaj ľuďom nebude chcieť žiť. Ďakujem veľmi pekne. Ostalo mi desať sekúnd, tak ja len si dovolím ešte raz vyzvať vládu, aby prehodnotila programové vyhlásenie vlády, pretože je založené na klamstvách, ktoré... (Prerušenie vystúpenia časomerom. Potlesk.)